Anno Domini millesimo ducentesimo quadragesimo sexto statuta sunt haec apud Cistercium tempore Capituli generalis.  1  Octava Nativitatis Beatae Mariae fiat in hunc modum : privatis diebus per octavam Nativitatis Beatae Mariae dicatur prima antiphona *Fons hortorum*, secunda antiphona *Veniat dilectus*, tertia antiphona *Veni in hortum* ; versus *Ave Maria* ; lectio *Quae est ista quae progreditur* ; responsorium *Nativitas tua Dei Genitrix virgo* ; versus *Gaudium annuntiavit universo mundo*. In secundo nocturno antiphona : *Alleluia* ; capitulum *Ecce iam venit plenitudo temporis* ; versus *Benedicta tu in mulieribus* ; collecta *Deus qui virginalem aulam*. In laudibus antiphona : *Nativitas est hodie* ; capitulum *Magnum pietatis sacramentum* ; responsorium : *Ave Maria* ; versus *Speciosa facta es et suavis*. Ad Benedictus antiphona *Nativitatem hodiernam* ; collecta *Famulis*. Ad horas diei sicut in die excepto quod ad vesperas dicatur antiphona ad Magnificat, *Nativitas tua* ; collecta *Famulis tuis*. Dominica infra octavam invitatorium *Ave Maria*. In primo nocturno antiphona *Comedi favum cum* psalmis *Domine in virtute tua*, etc. Secunda antiphona : *Anima mea* ; tertia antiphona : *Veniat dilectus meus* ; versus *Ave Maria*. Lectiones brevientur : 1*a* lectio *Adest nobis* ; 2*a Virgo genuit* ; 3*a Mater generis* ; 4*a Audite quemadmodum*. In secundo nocturno antiphona *Descendi in hortum* ; psalmi *Dominus illuminatio mea*, etc. ; 2*a Fons hortorum* ; 3*a Beata progenies* ; versus *Benedicta tu*. Lectiones, 5*a Post illius* ; 6*a O Beata* ; 7*a Exstat Maria Virgo* ; 8*a Quia mirum*. Ad cantica et ad horas diei antiphona *Alleluia* ; cantica *Audite me divini fructus* ; versus *Post partum*. Lectiones de Evangelio *Liber generationis* sicut in die ; collecta *Famulis tuis*. In Laudibus antiphona : *Alleluia* ; capitulum, *Signum magnum* ; responsorium *Ave Maria* ; versus *Speciosa* ; ad Benedictus *Nativitatem hodiernam* ; collecta *Famulis tuis*. Ad horas diei, antiphona *Alleluia* versus et collecta, sicut in die ; ad vesperas super psalmos antiphona : *Virgo prudentissima* ; capitulum *Ego quasi vitis* ; responsorium *Post partum Virgo* ; versus *Speciosa* ; ad Magnificat antiphona *Salve Regina* ; collecta *Famulis tuis*. In Octava per omnia dicatur sicut in die, excepto quod lectiones sicut notatum est de dominica brevientur. Praefatio dicatur per octavam, sicut per octavam Assumptionis.  2  Cum sanctissimus pater noster Summus Pontifex orationes ab Ordine petierit speciales, licet pro ipso et statu Ecclesiae cotidianas preces Domino offeramus, ipsi tamen conceditur una missa de Spiritu Sancto a singulis sacerdotibus per Ordinem universum.  3  Ad petitionem reverendi domini patris [Ioannis] Portuensis et sanctae Rufinae episcopi, statuitur quod de cetero festum sancti Iohannis ante portam latinam fiat cum duodecim lectionibus et una missa per Ordinem universum, ita quod totum officium erit sicut in natali ipsius, hoc addito quod primum *Alleluia Primus ad Syon*, secundum *Hic est discipulus ille*, etc.  4  Ad petitionem reverendi patris domini Albanensis episcopi et venerabilis patris Leodiensis episcopi et capituli sui, statuitur quod festum beati Lamberti fiat cum duodecim lectionibus et una missa per Ordinem universum. Officium sicut unius martyris pontificis.  5  Ad petitionem domini Leodiensis episcopi praecipitur quod si quis habet vitam beati Domitiani, vel aliquid quod ad ipsam materiam pertineat, id deferat, vel deferre faciat ad instans Capitulum generale.  6  Cum Deo displiceat promissio delusoria, et bonis hominibus sit exosa, monet, hortatur ac benigne praecipit Capitulum generale ut quilibet abbas portionem pro subventione Cistercii a domo sua debitam persolvere non postponat infra sequentis Capituli completionem, alioquin ex tunc ab officio altaris qui non persolverit, abstineat, quousque praefata adimplere curaverit cum effectu, maxime cum ad tam sacrosanctum mysterium accedere cum remorsione fictionis aut falsi, periculum grande sit ac peccatum. Dicti vero Capituli auctoritate statuitur ut occasione praescripta nullum omnino domibus Ordinis vel personis praeiudicium generetur, sed libertates ipsius Ordinis ac statutum anno Domini MCCXXXVIII super hac materia editum in suo robore permaneat illibatum.  7  Sententiam decimae distinctionis de monachis sine sufficientibus vestibus missis sic interpretatur Capitulum generale, quod tres tunicae, duae cucullae, duo paria caligarum, et scapulare propter opera, sint sufficientia vestimenta.  8  Inhibetur expresse ne aliquis abbas mittat monachum ad Curiam pro dispensatione obtinenda nisi de licentia Capituli generalis ; qui vero sunt in Curia ab hospitiis suspectis et societatibus inhonestis sibi caveant diligenter, alioquin a propriis abbatibus incontinenti revocentur, sic districte ab eisdem puniendi, quod super hoc in Capitulo generali sequenti non sit necesse mentionem fieri.  9  Sub poena depositionis et eiectionis inhibetur ne aliqua persona Ordinis Sarracenas praesumat emere in concubinas, quacumque de causa, servis suis Sarracenis assignandas.  10  Statuitur a Capitulo generali ne moniales Ordinis nostri de cetero pro qualibet culpa a domibus propriis emittantur ; sed ubi deliquerint, ibi condigne pro meritis puniantur.  11  Pro illustrissimo rege Romanorum et insigni regina sorore sua quae pro se ac pro dicto domino ac marito suo orationes petiit fieri speciales, dicatur una missa de Spiritu Sancto a singulis sacerdotibus per Ordinem universum ; huic missae associentur episcopus Leodiensis et Haumoricus dominus de Turx.  12  Pro domino Ludovico illustrissimo rege Franciae et uxore sua et liberis eorum et statu regni, dicatur una missa de Beata Virgine in singulis domibus per Ordinem universum.  13  Petitio reverendi patris magistri Petri de Colle medio, Albanensis episcopi, de plenario servitio et anniversario faciendo pro ipso per Ordinem universum post eius obitum, exauditur.  14  Petitio magistri Marigni vice cancellarii domni Papae, et magistri Iordani notarii eiusdem Summi Pontificis, ac magistri W. auditoris qui petunt plenarium servitium per Ordinem universum post eorum obitum, exauditur.  15  Petitio domini Belleemithani electi de una missa dicenda a singulis sacerdotibus per Ordinem universum post eius obitum, et uno monacho et converso Ordinis, si invenerit abbatem qui ei concedere velit, exauditur.  16  Fratri Girardo et fratri Iohanni bullatoribus domini Papae plenarium servitium post eorum obitum conceditur per Ordinem universum.  17  Petitio nobilis viri Galcheri de Ioviniaco amici Ordinis qui pro socio suo Philippo de Cortena consobrino domini regis Franciae nuper defuncto praesentialiter supplicavit Capitulo generali, pro quo similiter reverendus pater dominus Albanensis episcopus supplicavit de faciendo pro eo plenario servitio per universum Ordinem, exauditur.  18  Bonae memoriae domino Alberto quondam patriarchae Antiocheno, qui existens in Curia domini Papae ex maxima devotione quam habebat ad Ordinem, in domo Cistercii quae est mater nostra suam elegit sepulturam, conceditur plenarium officium per universum Ordinem.  19  Domino Agginensi episcopo iam defuncto cui concessum fuit plenarium [officium] a Capitulo generali post eius obitum, persolvatur per Ordinem universum.  20  Petitio domini Papae qui petit abbatiam Insulae Sennensis monachorum Ordini nostro incorporari, exauditur et conceditur quod sit filia Fossae et quod abbas eiusdem domus mittat ibi conventum prout viderit expedire, non expectata ulterius licentia Capituli generalis.  21  Petitio dominae comitissae Britanniae de uno converso de Buzaio in eleemosynarium secum assumendo, exauditur.  22  Petitio venerabilis patris *episcopi* Ebroicensis de uno monacho et uno converso de Ordine secum assumendis, exauditur.  23  Negotium abbatiae monachorum quam vult aedificare dominus rex Arragonensis, iterato committitur de Periniaco et de Berola abbatibus qui ad locum etc., et quid inde, etc., et sit filia Scalae Dei. Abbas de Grandisylva hoc eis denuntiet.  24  Inspectio abbatiae nigrorum ad quam petit transferri domum Belaefontis dominus rex Ungariae, Pelisii et de Bocan abbatibus committitur qui ad locum, etc. Abbas Sanctae Crucis in Austria hoc eis denuntiet.  25  D[usaeis] Sancta Maria iuxta Dubliniam et de Valle Salutis abbatibus committitur auctoritate Capituli generalis ut Iocelinum quondam episcopum ex toto ab Ordine praescisum culpis suis exigentibus, denuntient per totam Hyberniam, et inhibeant ne in abbatiis et in aliis locis Ordinis nostri universis ulterius recipiatur.  26  Conceditur abbati Belli loci Regis in Anglia ut mittat conventum in abbatia quam contulit Ordini nobilis vir de Moym, non expectata ulterius licentia Capituli generalis.  27  De monacho Landesii et eius consentientibus qui dicuntur appellasse, committitur de Eleemosyna, de Pratea et de Regalimonte abbatibus qui ad locum, etc., et quid inde, etc.  28  De abbatia monachorum quam petit commutari abbas de Caravalle, de Colomba et de Correto abbatibus committitur qui ad locum, etc., et quid inde, etc. Abbas de Caravalle hoc eis denuntiet.  29  De abbatia Aldorelli de qua multa sinistra proposita sunt Capitulo generali committitur abbati Pontiniacensi qui diligenter inquirat veritatem et secundum quod invenerit faciat et corrigat si quae fuerint corrigenda, in plenaria Ordinis potestate, et quid inde, etc.  30  De abbatibus Fullentii et Elnarum et eorum monachis qui dicuntur invasiones et conflictus illicitos et indecentes fecisse usque ad verba et verbera et ignis appositionem, committitur de Scala Dei et de Bellapertica abbatibus qui ad locum, etc., et quos invenerint in hoc facto culpabiles corrigant et puniant in plenaria Ordinis potestate secundum excessuum qualitatem ; querela vero ipsorum eisdem abbatibus committitur pacificanda vel iudicanda terminanda, et quid inde, etc.  31  De converso de Aspurin qui abbatem suum fuste vulneravit in capite, et cultello in dorso et brachio in tantum percussit, quod inutilem reddidit, et monachum se pro abbate opponentem cultello interfecit, praecipitur quod si a carcere saecularis principis in quo detineri dicitur, evaserit, capiatur omnino si fieri poterit, et in domo propria vel alibi, si commodius visum fuerit, perpetuo carceri et districtissimis vinculis mancipetur, pane tribulationis et aqua angustiae usque ad mortem *sustentandus.* De conversis vero qui non sine nota conspirationis dixerunt quod prior, et cellerarius qui ad liberationem fratricidae praedicti missi fuerant ad ipsum, non fuerant fideliter executi, quique facto tumultu et turba ad liberandum sacrilegum illum inordinate perrexerunt, committitur abbati Morimundi qui vel per se vel per alios discretos abbates de praedictis diligenter inquirat, et corrigat quae corrigenda invenerit in plenaria Ordinis potestate ; et quid inde, etc. Praeterea propter insolentiam huiusmodi conversorum statuit et ordinat Capitulum generale quod a modo in eadem domo omnino conversi non recipiantur, nisi de licentia speciali Capituli generalis.  32  Abbas Novi castri qui pro dispensatione obtinenda misit ad Curiam monachum suum qui bis iudaizaverat et se fecerat circumcidi et uxorem de facto duxerat, quadraginta diebus sit extra stallum abbatis, et sex diebus in levi culpa, tribus eorum in pane et aqua. Monachus vero in detestationem tam inauditi sceleris perpetuo carceri mancipetur.  33  De Periniaco, Berdonarum et de Gemendo abbatibus qui servis suis Sarracenis Sarracenas emisse dicuntur, et ipsis illicite in concubinas assignasse, domicilia prope portas suas, domos facientes eisdem, de Scala Dei et de Bonofonte abbatibus committitur qui ad locum etc. et quid inde, etc.  34  Abbas de Renebi qui episcopum suum processionaliter iterato recepit contra Ordinis instituta, viginti diebus sit extra stallum, et tribus diebus sit in levi culpa, uno eorum in pane et aqua.  35  Abbas Sacri Portus qui multa hoc anno in temporalibus passus est defectus et infortunia, indulgetur quod infra biennium hospites Ordinis ad commorandum recipere vel retinere non teneatur.  36  De Pratea, de Oliveto et de Sacrae cellae abbatibus qui hoc anno damna passi sunt plurima et iacturas, indulgetur ut per annum hospites retinere vel recipere non teneatur.  37  De fratre Nicholao monacho Sacri Portus de quo multa sinistra intimata sunt Capitulo generali, Claraevallis, Charoliloci et de Regalimonte abbatibus committitur qui diligenter inquirant et corrigant quae corrigenda invenerint in plenaria Ordinis potestate, et quid inde, etc.  38  Querela abbatis de Chiminon contra abbatem Trium Fontium, de Claravalle, de Frigidomonte et de Bullanceria abbatibus pacificanda, etc., et quid inde, etc.  39  Querela abbatis de Buxeto contra abbatissam de Regali, de Irantio et de Berola abbatibus iterato committitur, et quid inde, etc.  40  Querela abbatissae de Hertonroth contra abbatissam de Hogtom, de Camberone et de Villari abbatibus committitur pacificanda etc., et quid inde, etc.  41  Querela abbatis de Alto Christo contra abbatem de Altari, de Altacumba et de Aceyo et de Balerna abbatibus, et quid inde, etc.  42  Querela abbatis de Trapa contra abbatem de Tironello committitur de Campania et Pietate abbatibus pacificanda, et quid inde, etc.  43  Querela abbatis de Strafordia contra abbatem de Rupe committitur de Coquesale et de Salleia abbatibus pacificanda, etc., et quid inde, etc.  44  Querela abbatis de Saltu contra abbatem de Gradefes committitur Sanctae Mariae de Vega et de Metaplana abbatibus pacificanda, et quid inde, etc.  45  Querela abbatis de Melsa contra abbatem de Vualdone committitur de Novo monasterio, de Valle Dei et de Gedona abbatibus pacificanda, et quid inde, etc.  46  Querela abbatis de Ripatorio contra abbatem de Pietate Dei, de Tribus Fontibus et de Alto Fonte committitur pacificanda, et quid inde etc.  47  Querela abbatis Deux lacroist contra abbatem Vallis Sanctae Mariae de Croquedene, de Bildenaus et de Geredone abbatibus committitur pacificanda vel iudicanda, etc.  48  Querela abbatis Sanctae Mariae iuxta Dubliniam contra abbatem Roseae vallis, de Geriponte et de Sancto Salvatore abbatibus committitur pacificanda, etc., et quid inde, etc.  49  Monachus qui moratur in abbatia monialium de Cambrone qui, sicut nuntiatum est Capitulo generali, in dicta abbatia male se habuit, ab abbate proprio revocetur et illuc ulterius non accedat.  50  De Bodello et de Capella abbatibus iterato committitur ut negotium abbatissae de Nazareth prosequatur, et quid inde, etc.  51  Abbas de Superaddo qui non renuntiavit Capitulo generali quod sibi fuerat demandatum, poenam sustineat in Usibus constitutam. Abbas de Melone hoc ei denuntiet.  52  Abbas de Rifetem qui hoc anno venire debuit ad Capitulum et non venit, poenam sustineat, etc.  53  De abbate de Tilieto qui non venit ad Capitulum iam elapsi sunt quatuor anni et minus sufficienter se excusavit, committitur abbati de Firmitate ut ipsum puniat prout viderit expedire.  54  De Borbona et de Bellobecco abbates qui ad Capitulum hoc anno venire debuerunt, non venerunt, poenam peragant, etc. Abbas de Grandisylva hoc eis denuntiet.  55  De Sancta Cruce in Hybernia, de Hervicampo, de Colle victoriae et de Kyrieeleison abbates qui ad Capitulum hoc anno venire debuerunt nec venerunt, poenam sustineant, etc.  56  Inspectio abbatiae monialium quam vult aedificare nobilis illustris domina Maria quondam Imperatrix romanorum, pro qua dominus Papa scribit Capitulo generali et etiam dominus episcopus Leodiensis cum capitulo suo in cuius dioecesi consistit locus ille, cum pleno concessu privilegiorum, statutorum et libertatum Ordinis, de Alna et de Loco Sancti Bernardi abbatibus committitur qui ad locum, etc., et constituant ibi abbatissam et conventum et Ordini incorporent, et quid inde, etc., et sit filia de Villari in Brabantia.  57  Inspectio abbatiae monialium quam vult aedificare nobilis mulier Agnes domina Daugimont pro qua dominus episcopus Leodiensis scribit Capitulo generali, committitur de Alna et de Grandi prato abbatibus qui ad locum, etc.  58  Inspectio abbatiae monialium de Area Sancti Francisci Coloniensis pro qua Ordini nostro incorporanda scripsit dominus Papa Capitulo generali, committitur de Haneice et Berbacensi abbatibus qui ad locum praesentialiter accedant et diligenter inquirentes si volunt sub clausura consistere, et si habent facultates de quibus possint commode sustentari, sicut in littera domini Papae continetur, et si invenerint locum extra civitatem, et pensatis omnibus quae secundum Ordinem sunt pensanda, renuntient Capituli generali. Abbas de Claustro hoc eis denuntiet.  59  Inspectio abbatiae monialium quam vult aedificare nobilis vir Alphonsus Lupi de Faro, pro qua Ordini nostro incorporanda rogat reverendus pater dominus Aegidius, Sanctorum Cosmae et Damiani diaconus cardinalis, committitur de Spina et de Mera abbatibus qui ad locum, etc., et inquirant si consensus episcopi et capituli Calaguritanensis ad hoc accedere dicatur et si nulli ex hoc facto praeiudicium generetur, et pensatis omnibus, etc., et sit filia de Irantio.  60  De abbatia monialium de Pace quae nimis vicina esse dicitur abbatiae monialium Vallis Sanctae Mariae, de Alna et de Grandiprato abbatibus qui ad locum etc., et quid inde, etc.  61  Inspectio abbatiae de Camenez ordinis Sancti Augustini quam petit incorporari Ordini Wislaniensis episcopus, Doberlu et de Cella abbatibus committitur qui ad locum, etc., mittant in conventum de domo de Lubans, et quid inde, etc., et sit filia Lubensis.  62  De abbatissa et monialibus de Colomba quae per biennium et amplius excommunicatae fuerunt, et sunt adhuc rebelles Ordini, conceditur abbati Claraevallis quod in Curia domini Papae et saecularium principium contra ipsas procedat modis quibus viderit expedire, et interim in domibus vel in hortis vel in grangiis vel in domibus Ordinis non recipiantur, cum pertinax ipsarum inobedientia ad totius Ordinis spectet dedecus penitus et gravamen. Poenitentes autem reconciliet et absolvet. Abbatibus vero de Bellobecco et de Mortuomari praecepit Capitulum generale quod ipsas quibuscumque in domibus monachorum et monialium publice denuntient excommunicatas Capituli generalis auctoritate, et quid inde, etc.  63  Inspectio loci qui Permensis dicitur iuxta Andegavim in quo petunt poni conventum monialium nostri Ordinis nobilissimae mulieres comitissa de Vif viceque comitissa Bellimontis, cum iam ibidem aedificationes sufficientes sint constructae, de Claromonte et de Bellabrancha abbatibus committitur qui ad locum, etc. Abbas de Claromonte hoc collegae suo denuntiet.  64  Inspectio abbatiae monialium quae dicitur Vallis lilii, pro qua Ordini incorporanda scripsit dominus Papa, de Alespurnes et de Retevansla abbatibus committitur qui ad locum, etc., et sit filia Caesariae.  65  Inspectio abbatiae monialium quam petit incorporari Ordini dominus Traiectanensis episcopus, de Campo florido et de Clarocampo abbatibus committitur qui ad locum, etc., et quid inde, etc., et sit filia Sancti Bernardi. 